Sal niks help om Reserwebank te nasionaliseer – Mbeki | Netwerk24
Deur Bonolo Selebano 23 April 2019 21:59
Mbeki het Dinsdag tydens ’n rondstap-verkiesingsveldtog by die ANC se stalletjie by die Randse Paasskou in Johannesburg Suid-Afrikaners aangemoedig om vir die ANC te stem. Hy het ook verduidelik hoe moeilik dit vir hom was om gedurende die ampstyd van sy opvolger, oudpres. Jacob Zuma, vir die ANC stemme te werf.
Hy het die ekonomiese trajek bevraagteken wat die ANC onder Zuma se bewind ingeslaan het, maar ook die voorgenome nasionalisering van die SARB.
“Ek weet tot vandag toe nog nie wat enigiemand sal baat uit die nasionalisering van die Reserwebank nie, behalwe om te sê dat ons (dit) genasionaliseer het,” sê Mbeki.
“Niks sal verander ten opsigte van die gedrag van die Reserwebank nie. Ek persoonlik kan nie sien wat daardeur bereik sal word nie.”
“Sou ’n mens besluit om die Reserwebank te nasionaliseer en die 2 000 aandeelhouers uit te koop, dan weet ek nie waar die geld vandaan sal kom nie. Om geld weg te lei wat jy nodig het om skole, klinieke en so meer te bou om dié aandeelhouers uit te koop? Om watter rede?”
Mbeki steun die ANC-oudstryders se besware oor die regerende party se verkiesingslys, waarop die name verskyn van ’n aantal leiers wat by staatskaping geïmpliseer word.
Mbeki sê die ANC behoort dié kwessie te bekyk.
“Ek dink die ANC-oudstryders was reg om dit op te haal. Die ANC het sy eie strukture en soos julle weet is die hele lys aan die integriteitskomitee van die ANC oorhandig wat daarna gekyk het en sy eie sieninge het,” sê hy.
“Daardie sieninge van die integriteitskomitee sal nie geheim bly nie. As die komitee sê hulle dink nie Thabo Mbeki is geskik om ons in die parlement te verteenwoordig nie, dan is dit ’n verklaring deur die integriteitskomitee, maar dis ook ’n verklaring aan die mense van Suid-Afrika.”
Mbeki sê verder dat partylede wat voor die Zondo-kommissie van ondersoek na staatskaping, die Mphati-kommissie van ondersoek na die Openbare Beleggingskorporasie (OBK) en die kommissie van ondersoek na onbehoorlikhede by die Suid-Afrikaanse Inkomstediens (SAID) geïmpliseer word, nie “verskoon kan word” op sterkte daarvan dat hulle ANC-lidmaatskapskaarte dra nie.
Meer oor: Verkiesing 2019 | Thabo Mbeki | Reserwebank